钦定古今图书集成/明伦汇编/官常典/第585卷 > 《与鄂州柳中丞书》韩愈
## 钦定古今图书集成/明伦汇编/官常典/第585卷 > 《与鄂州柳中丞书》韩愈

“淮右残孽，尚守巢窟，环寇之师，殆且十万，瞋目语难，
自以为武人不肯循法度，颉颃作气势，窃爵位，自尊
大者，肩相摩，地相属也。不闻有一人援桴鼓誓众而
前者，但日令走马来求赏给，助寇为声势而已。阁下，
书生也，《诗》《书》《礼》《乐》是习，仁义是修，法度是束。一旦去
文就武，鼓三军而进之，陈师鞠旅，亲与为辛苦，慷慨
感激，同食下卒，将二州之牧以壮士气，斩所乘马以
祭踶死之士，虽古名将何以加兹！”此由天资忠孝，郁
于中而大作于外，动皆中于机会，以取胜于当世，而
为戎臣师，岂常习于威暴之事，而乐其斗战之危也
哉！愈诚怯弱，不适于用，听于下风，窃自增气。夸于中
朝稠人广众会集之中，所以羞武夫之颜合议者，知
将国兵而为人之司命者，不在彼而在此也。临敌重
慎戒，轻出入，良用自爱，以副“见慕”之徒之心，而果为
国立大功也。幸甚幸甚！